Rúška a respirátory nebude vyžadovať na palube svojich lietadiel od pondelka 16. mája ani letecká spoločnosť Ryanair.
Ako informovalo Letisko M. R. Štefánika v Bratislave, dopravca tak rozhodol na podľa nariadenia Európskej agentúry pre bezpečnosť letectva (EASA) a Európskeho centra pre kontrolu a prevenciu chorôb (ECDC), ktoré v stredu oznámili, že od začiatku budúceho týždňa sa ruší plošná povinnosť prekrytia dýchacích ciest na letiskách a palubách lietadiel.
"Povinné však budú aj naďalej v 15-ich krajinách Európskej únie, kde stále platí povinnosť nosiť prekrytie tváre vo verejnej doprave," upozornilo bratislavské letisko. Pri letoch z Bratislavy sa to týka letov do cyperského Pafosu, gréckeho Solúna a na Korfu, na talianske letiská Alghero, Trapani, Miláno – Bergamo, na Maltu, španielsku Malorku a Lanzarote (jeden z Kanárskych ostrovov).